《亲耕籍田四首 其三 十二时》
宋代·佚名

临寰宇，恭已岩廊。属意在耕桑。爱民利物，德迈陶唐。

跻俗尽淳庞。开千亩、帝籍神仓。举彝章。祗祓坛场。

为农事祈祥。涓辰行礼，节物值春阳。罄齐庄。明德荐馨香。

宫禁邃，嫔妃并御侍，穜稑献君王。中闱表率，阴教逾光。

帐殿霭熉黄。梐枑设、翠幕高张。庆云翔。樽罍陈酒醴，金石奏宫商。

神灵感格，岁岁富仓箱。庆明昌。行旅不赍粮。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。